Tiiu Kirsipuu (2020)
**Tiiu Kirsipuu** (sündinud 29. oktoobril 1957 Tartus) on eesti skulptor.

Kirsipuu looming mahub vahemikku paarisentimeetrisest mündist kuni 8 m pikkuse skulptuurini. Tema töödes leidub nii realistlikku kui ka abstraktset vormilahendust ning oma ideede teostamisel kasutab ta väga paljusid materjale.

Tema tuntuimate teoste seas on Oscar Wilde'i ja Eduard Vilde skulptuur Tartus.

Elukäik
-------

Jääskulptuur Vesidraakon Tallinnas (2012)
Tiiu Kirsipuu õppis 1965–1975 Miina Härma nimelises Tartu 2. keskkoolis ja 1975–1976 Tallinna 46. Keskkoolis. 1983. aastal lõpetas ta Eesti Riikliku Kunstiinstituudi skulptuuri erialal.

Aastatel 1983–1987 juhendas ta Nõmme Pioneeride Majas skulptuuriringi, 1987–1993 oli vabakutseline kunstnik, 1993–2003 töötas Eesti Kunstiakadeemia õppejõuna ja 2003–2019 Tallinna Ülikooli õppejõuna. Alates 2019. aastast töötab ta vabakutselise kunstnikuna Tallinnas.

Tal on olnud isikunäitusi Eestis, Soomes, Saksamaal, Hollandis, Prantsusmaal, Hiinas, Venemaal ja Belgias ning ta on osalenud arvukatel grupinäitustel nii kodu kui välismaal. Kirsipuu on võtnud osa paljudest rahvusvahelistest skulptuurisümpoosionitest ja -võistlustest ning teinud lume- ja jääskulptuure. Ta on kujundanud ka mitmeid mälestustahvleid, auhindu ning meeneskulptuure.

Kirsipuu oli Sagadi rahvusvahelise puuskulptuuri sümpoosioni organiseerija.

Ta on 1987. aastast Eesti Kunstnike Liidu liige ning kuulub ka Eesti Kujurite Ühendusse.

2012. aastal valmis Rein Raamatu film "Tiiu Kirsipuu. Edu kood".

Looming
-------

Kirsipuu on loonud Tallinna tänavatele endiste Estonia teatri näitlejate jalajälgede graniittahvleid
Kirsipuu tuntumaid teoseid on Oscar Wilde'i ja Eduard Vilde skulptuur Tartus Vallikraavi tänaval ehk kahe Wilde kuju. Sellel 1999. aastal loodud teosel istuvad pingil kõrvuti kirjanike Eduard Vilde ja Oscar Wilde´i pronksfiguurid. Sellest skulptuurist on valmistatud ka koopia. Seoses Eesti astumisega Euroopa Liitu kinkisid Eesti Vabariik ja Tartu linn skulptuuri koopia 2004. aastal Iirimaal asuvale Galway linnale.

Ta on loonud arvukalt avaliku ruumi skulptuure ja mälestusmärke. Näiteks kirjanik Juhan Jaigi mälestusmärk "Kaarnakivi" Rõuges (1999), Estonia teater 100. aastapäeva mälestusmärk Tallinnas (2006), Johan Skytte monument Tartus Toomemäel (2006) ja istuva muusiku skulptuur Tartus Vanemuise Kontserdimaja juures (2009). Tema loodud on ka Tallinnas Tallinna Tehnikaülikooli juures asuv skulptuur Igavene tudeng Juulius (2008), Tartu Kaarsilla juures asuv Kivisilla makett (2003), Tartu botaanikaaias asuv skulptuur "Tüdruk linnuga" (1987; algselt Sõbramaja ees) ning Elvas paiknev Ants Söödi mälestusmärk (2015).

Kirsipuu on mitme Eesti Panga tellimusel valminud mündi autor. Nendeks on kullast 15,65-kroonise nimiväärtusega meenemünt (1999), hõbedast meenemünt Tartu Ülikooli juubelile (2001), hõbedast meenemünt Estonia teatri 100 juubelile (2006) ja Pekingi olümpiamängudele pühendatud hõbemünt (2008).

Tallinna vanalinnas Šoti klubi aias Kirsipuu loodud pronksbüst luuletaja Robert Burnsile (2005). 2011. aasta jaanuarist asub seal ka Kirsipuu loodud Sean Connery pronksi valatud büst ja 2015. aastast admiral Edwyn Alexander-Sinclairi mälestusbüst.

Tema loodud on ka 2020. aastal püstitatud Petserimaa Vabadussõja monumendi graniidist sõduri skulptuur (Roman Haavamägi skulptuuri koopia).

2019. aastal valmis 6 meetri kõrgune metallist skulptuur "Tallinn-Chengdu" Tallinna sõpruslinna Chengdusse. Kirsipuu avaliku ruumi töid leidub peale selle ka veel Lätis, Austrias ja Hiinas Changchunis.

Alates aastast 2007 on ta loonud mitmeid installatiivseid portreeskulptuure Eesti tuntud kultuuritegelastest nagu Matti Milius, Tõnu Aav, Andres Dvinjaninov, Ülo Vilimaa, Mark Soosaar, Hardi Volmer, Leonhard Lapin, Peeter Laurits jt.

* "Tüdruk linnuga" (1987) Tartu Ülikooli botaanikaaias"Tüdruk linnuga" (1987) Tartu Ülikooli botaanikaaias
* Skulptuur "Kaarnakivi" Rõuges (1999)Skulptuur "Kaarnakivi" Rõuges (1999)
* Kahe Wilde kuju Tartus (1999)Kahe Wilde kuju Tartus (1999)
* Kivisilla makett Tartus (2003)Kivisilla makett Tartus (2003)
* Estonia teatri 100. aastapäeva mälestusmärk (2006)Estonia teatri 100. aastapäeva mälestusmärk (2006)
* Johan Skytte monument Toomemäel (2007)Johan Skytte monument Toomemäel (2007)
* Igavene üliõpilane Juulius (2008)Igavene üliõpilane Juulius (2008)
* Sean Connery pronksbüst (2011)Sean Connery pronksbüst (2011)
* Portreeskulptuur Hardi Volmerist (2015)Portreeskulptuur Hardi Volmerist (2015)
* Metallskulptuur "Tallinn-Chengdu" (2019)Metallskulptuur "Tallinn-Chengdu" (2019)

Tunnustus
---------

* 2010 Anton Starkopfi stipendium
* 2010 Kristjan Raua preemia (tehnoloogiliselt uudse lahendusega portreeskulptuurinäitus „Rollimäng")
* 2019 Valgetähe IV klassi teenetemärk

Viited
------

1. 1 2 3 4 5 6 7  "Tiiu Kirsipuu skulptuurid sünnivad argimuredest priilt" Eesti Päevaleht, 7. oktoober 2006
2. ↑  "Sagadi mõisaparki lisanduvad uued puuskulptuurid" Postimees, 15. juuli 2002
3. ↑  Tiiu Kirsipuu. Edu kood (2012) Eesti Filmi Andmebaas
4. ↑  "Estoonlaste jalajäljed raiutakse sillutisse" Delfi, 20. september 2007
5. ↑  "Igavene tudeng Juulius sai TTÜ juures väärilise asukoha" Postimees, 16. september 2008
6. ↑  Raimu Hanson: "Kontserdimaja ees võttis istet pronksist kitarrist" Tartu Postimees, 30. aprill 2009
7. ↑  "Elvas avati Ants Söödi mälestusmärk" ERR kultuur, 8. august 2015
8. 1 2  "Skulptor Tiiu Kirsipuu avab Vana-Võromaa kultuurikojas näituse" kylauudis.ee, 22. aprill 2016
9. ↑  "Eesti Pank emiteerib Tartu Ülikooli meenemündi" Eesti Pank, 26.04.2002
10. ↑  "Ilmub Estonia teatri 100. aastapäevale pühendatud meenemünt" Eesti Pank, 05.09.2006
11. ↑  "Eesti Pank emiteeris olümpiamängudele pühendatud meenemündi" Eesti Pank, 25.07.2008
12. ↑  Šoti luuletaja ROBERT BURNS`I büst 2005 Šoti Klubi, Tallinn / pronks, graniit tiiukirsipuu.com
13. ↑  "Tallinn sai Sean Connery büsti" Eesti Päevaleht, 28. jaanuar 2011
14. ↑  "Sean Connery pronksi valanud skulptor: suurim vastutus oli saada kätte tema olek" ERR menu, 2. november 2020
15. ↑  Admiral sir Edwin Sinclair Alexander-Sinclair`i büst 2015 graniit, pronks. Šoti klubi, Tallinn
16. ↑  Petserimaa Vabadussõa monument Verskahe – 80 aastaga peräst Setomaa, juuni 2020
17. ↑  "Hiinas Chengdus avati Eesti kunstniku skulptuur" Pealinn, 8. oktoober 2019
18. ↑  Juta Kivimäe: "Anton Starkopfi nimeline skulptuuripreemia Tiiu Kirsipuule" Sirp, 20. aprill 2010
19. ↑  Kristjan Raua preemia Eesti Kunstnike Liit
20. ↑  Teenetemärkide kavaleride andmekogu – 19812

Välislingid
-----------

|  |  |
| --- | --- |
|  | Pildid, videod ja helifailid Commonsis: **Tiiu Kirsipuu** |

|  |  |
| --- | --- |
|  | Tsitaadid Vikitsitaatides: **Tiiu Kirsipuu** |

* Koduleht